Boris Serostanov. Boris Stepanovich Serostanov (1949-yil 17-oktyabrda tugʻilgan – 2011-yil 17-iyunda vafot etgan) – sovet sobiq professional futbolchisi, himoyachi ampulasida oʻynagan. Murabbiylik faoliyati davomida Oʻzbekiston jamoalarida ishlagan. SSSR sport ustasi. Biografiya. Volgogradning „Traktor“ jamoasi tarbiyalanuvchisi. 1968—1973-yilgi mavsumlarda „Rostov-na-Donu“ SKA jamoasi tarkibida 135 ta oʻyin oʻtkazgan, 3 ta gol muallifi boʻlgan. 1975—1978-yillarda Toshkentning „Paxtakor“, 1979—1980-yillarda Jizzaxning „Boʻston“ klubida oʻynagan. 1969—1970-yillarda u SSSR yoshlar terma jamoasi tarkibida uchta, 1972-yilda Olimpiya terma jamoasi tarkibida bitta oʻyin oʻtkazgan. 1988-yildan Oʻzbekistonning „Mash’al“ klubi murabbiylar shtabida ishlagan. 1994—1995 yillarda bosh murabbiy boʻlib ishlagan birinchi yilidayoq klubni Oʻzbekiston chempionati oliy ligasiga olib chiqgan. Klub futbol akademiyasida murabbiy va murabbiy-metodist lavozimlarida ishlagan. 2011-yil 17-iyunda vafot etdi. 2011-yil oktyabr oyida Muborakda Serostanov xotirasiga bagʻishlangan bolalar turniri boʻlib oʻtgan.